Prostituut- en tienermoord: De Jager erken hy sny tiener opJohannes Christiaan de Jager (48) vandag in die hof. Foto: SAPA Johannes Christiaan de Jager, wat daarvan verdink word dat hy twee 18-jarige meisies vermoor het, het Woensdag aan die Wes-Kaapse hooggeregshof gesê een van die slagoffers, Charmaine Mare, het op ŉ badkamermat gegly en nie weer bygekom nie. De Jager voer aan dat hy nie vir De Jager vermoor het nie, maar dat haar dood ŉ “ongeluk” was. Hy het ook onskuldig gepleit op die moord en verkragting van die ander slagoffer, Hiltina Alezander, ŉ prostituut van Parow. Hy het in sy pleitverduideliking gesê Mare, van Mpumalanga, se ongeluk het op Vrydag, 11 Januarie plaasgevind. Mare het tydens die voorval by ŉ vriendin in Kraaifontein gaan kuier. De Jager was in ‘n verhouding met die vriendin se ma. Die vriendin, haar ma en De Jager se seun was op ŉ bootreis toe Mare se beweerde ongeluk plaasgevind het. De Jager en Mare was alleen by die huis. Hy het erken dat hy seksuele voorstelle gemaak het, maar dat hy net aan haar geraak of haar arm gevryf het. Hy het gesê hy het nie seksuele misdrywe met haar gepleeg of seks met haar gehad nie. Hy het gesê hy wou vroeg die oggend van die beweerde ongeluk na die Kaapse hawe gaan om die familie te gaan oplaai ná hul bootreis. Mare sou glo saamry. Volgens hom het hy die oggend herhaaldelik gevra dat Mare uit die bed uit opstaan en aantrek en dat sy te lank gevat het om klaar te kry. Hy was glo gefrustreerd omdat hy geweet het daar gaan baie verkeer wees. Hy het sy voertuig uit die motorhuis getrek en teruggegaan in die huis in. Mare was glo klaar aangetrek en het in die badkamer gesit en was op haar selfoon doenig. De Jager het gesê omdat sy veroorsaak het dat hulle laat gaan wees, het hy haar aan haar regterarm gegryp en na die badkamerdeur getrek. “Sy het haar balans verloor en op die badkamermatjie gegly en geval. Sy het die kant van die bad getref en het daarna bewusteloos op die vloer geval,” het De Jager in sy verklaring gesê. Hy het gesê alles het só vinnig gebeur dat hy nie weet watter deel van haar liggaam die kant van die bad getref het nie. Hy het haar kop heen en weer geskud en vir ŉ pols in haar nek gevoel, waarna hy besef het sy is dood. De Jager het gesê hy was bang en paniekerig, daarom het hy besluit om haar liggaam in ŉ drein buite die huis te stort. Hy het skuldig gepleit dat hy haar onderbene en voorarms afgesny het, sodat sy in die drein kon pas. Hy het ook skuldig gepleit dat hy die Sondag haar liggaam na ŉ veld in Kraaifontein geneem het, waar hy dit aan die brand gesteek het. Haar liggaam is op 14 Januarie deur voetgangers gevind. Hy het erken dat daar geen wetlike verskoning was dat hy haar liggaam vermink het nie en het geweet dit is teen die wet waarvoor hy strafregtelik vervolg kan word. Hy het ook skuldig gepleit dat hy haar selfoon gesteel het soos in die aanklagtestaat aangedui is. Die saak duur voort. Lees ook: Prostituut- en tienermoord: Verhoor begin vandag Prostituut- en tienermoord: Man weer in hof Man in hof wat Kaapse tiener glo vermoor, in stukke opkap